Document ID: /roh_data/filtered/fineweb-2-filterrobots_roh.jsonl.gz/18772

Atgnamain aveva il Migros nominà sco candidata uffiziala Jeannine Pilloud, l'anteriura scheffa dal traffic da persunas tar la SBB. Las 111 delegadas e delegads da las regiuns ch'èn sa radunads la sonda a Turitg, han dentant dà la preferenza a la candidata da cumbat, Ursula Nold. Davent dal prim da fanadur vegn l'administraziun dal Migros uschia per l'emprima giada presidiada d'ina dunna.
L'administraziun dal Migros
L'administraziun da Migros ha 23 commembers e commembras. Da quels èn 10 externs ed independents e 13 commembers interns, tranter quels ils 10 represchentants da las cooperaziuns regiunalas.
Tar las cumpetenzas da l'administraziun tutgan fixar la strategia, la concepziun da la contabilitad sco er la planisaziun e la controlla da las finanzas. L'administraziun ha la responsabladad per las structuras e l'organisaziun e nominescha e survegliescha la direcziun generala.
Auter che Jeannine Pilloud è Ursula Nold gia enconuschenta tar il Migros. Ella è stada ils ultims onns presidenta da la radunanza da delegads dal grossist. Ultra da quai è Nold dapi il 2005 docenta e responsabla per il sectur da svilup da cader e sistem a la Scol'auta da pedagogia da Berna. Dasperas è ella commembra dal cussegl d'administraziun dal purschider da scolaziuns «WKS KV Bildung», presidenta dal cussegl d'administraziun da Be Advanced, in'interpresa che sustegna interpresas pitschnas e mesaunas, sco er cussegliera da fundaziun da «Konzert Theater Bern».
RR novitads 12:00